32006R1951
L 367/46
JURNALUL OFÍCIAL AL UNIUNII EUROPENE
REGULAMENTUL (CE) NR. 1951/2006 AL COMISIEI
din 21 decembrie 2006
de modificare a Regulamentului (CE) nr. 753/2002 de stabilire a anumitor norme de aplicare a Regulamentului (CE) nr. 1493/1999 al Consiliului privind organizarea comună a pieței vitivinicole în ceea ce privește prezentarea vinurilor tratate în butoaie din lemn
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 46 alineatul (1) și articolul 53 alineatul (1),
întrucât:
(1)
Articolul 22 alineatul (3) din Regulamentul (CE) nr. 753/2002 al Comisiei din 29 aprilie 2002 de stabilire a anumitor norme de aplicare a Regulamentului (CE) nr. 1493/1999 al Consiliului în ceea ce privește descrierea, denumirea, prezentarea și protejarea anumitor produse vitivinicole (2) stabilește condițiile de utilizare a indicațiilor privind metoda de elaborare a produsului în ceea ce privește utilizarea butoaielor din lemn de stejar la fabricarea vinurilor.
(2)
Dispoziția menționată anterior limitează utilizarea anumitor termeni menționați în anexa X la Regulamentul (CE) nr. 753/2002 doar la vinurile care au fost exclusiv fermentate, maturate sau învechite într-un butoi din lemn de stejar.
(3)
Cu toate că lemnul de stejar este de obicei și în mod tradițional utilizat în dogărie, alte specii de lemn, cum ar fi frasinul și castanul, sunt de asemenea utilizate în anumite state membre. În consecință, este necesar să se permită utilizarea termenilor menționați în anexa X la Regulamentul (CE) nr. 753/2002 pentru tipuri de lemn altele decât stejarul, cu condiția ca indicația respectivă să fie exactă și să nu inducă în eroare. Pentru a evita orice denaturare a concurenței între producători, ar trebui stabilite norme de etichetare adecvate.
(4)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Regulamentul (CE) nr. 753/2002 se modifică după cum urmează:
1.
La articolul 22, alineatul (3) se înlocuiește cu următorul text:
„(3) Doar mențiunile care figurează în anexa X pot fi utilizate pentru desemnarea unui vin fermentat, maturat sau învechit într-un butoi din lemn. Cu toate acestea, pentru astfel de vinuri, statele membre pot stabili alte mențiuni echivalente cu cele stabilite în anexa X alineatele (1) și (2) fiind aplicate mutatis mutandis.
Utilizarea uneia dintre mențiunile de la primul paragraf este permisă atunci când vinul a fost învechit într-un butoi din lemn în conformitate cu dispozițiile naționale în vigoare, chiar și în cazul în care procesul de învechire se prelungește într-un alt tip de container. Comisiei îi sunt comunicate de către statele membre măsurile luate pentru punerea în aplicare a primului paragraf.
Pentru desemnarea unui vin fabricat cu ajutorul unor bucăți de lemn de stejar, chiar și în asociere cu utilizarea unuia sau a mai multor butoaie din lemn, nu se pot utiliza mențiunile de la primul paragraf.”
2.
Anexa X se înlocuiește cu textul din anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 2006.